Source: https://news.yam.ro/ro/story/9800542
Timestamp: 2019-12-08 02:50:40+00:00
Document Index: 415817

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Statele UE acceptă ca noua Comisie Europeană să fie învestită fără comisar britanic - News.yam.ro
Ambasadorii statelor UE au acceptat vineri ca noua Comisiei Europeană condusă de Ursula von der Leyen să-şi înceapă activitatea pe 1 decembrie fără un comisar britanic, după ce guvernul de la Londra a refuzat până în prezent să propună un nume, transmite agenţia EFE.La reuniunea de vineri, ambasadorii celor 27 de state membre ale UE (fără Regatul Unit) au aprobat un text cu numele celor 27 de membri ai viitoarei Comisii Europene, care mai are nevoie şi de votul favorabil al Parlamentului European, programat pentru miercuri.Întrucât Brexitul a fost amânat până pe 31 ianuarie, în virtutea tratatelor europene Regatul Unit este obligat - la fel ca toate statele membre UE - să numească un comisar european.Cum Londra nu a dat curs unei cereri în acest sens adresate de Comisia Europeană, aceasta a deschis pe 14 noiembrie o procedură de infringement împotriva Regatului Unit şi a dat Londrei termen până în această vineri la miezul nopţii să răspundă favorabil, ameninţând că în caz contrar va avansa în această procedură a cărei ultimă etapă este sesizarea Curţii de Justiţie a UE.Guvernul britanic condus de Boris Johnson a transmis instituţiilor europene o scrisoare în care menţionează că, în conformitate cu normele preelectorale britanice, în mod normal nu se pot face numiri pentru posturi internaţionale înaintea unui scrutin, iar britanicii sunt chemaţi la urne pe 12 decembrie pentru alegeri legislative anticipate.Comisia Europeană a analizat acest răspuns şi ''consideră că Regatul Unit îşi încalcă obligaţiile din Tratatul UE'', a indicat executivul comunitar într-un comunicat. AGERPRES/(AS - editor: Sorin Popescu, editor online: Gabriela Badea)
Coreea de Nord: Un "test foarte important" la baza de lansare Sohae (agenţia KCNA) # Agerpres
Coreea de Nord a efectuat un "test foarte important" la baza sa de lansare a sateliţilor Sohae, a anunţat duminică agenţia oficială KCNA, în timp ce negocierile din dosarul nuclear dintre Phenian şi Washington sunt în impas, transmite AFP.Rezultatul acestui test va avea un "efect important" schimbând "statutul strategic" al Coreii de Nord, a declarat un purtător de cuvânt al Academiei naţionale de ştiinţe a Coreii de Nord, într-un comunicat difuzat de KCNA, care nu a oferit mai multe detalii cu privire la dispozitivul sau arma testată.AGERPRES/(AS - editor: Alic Mîrza, editor online: Alexandru Cojocaru) Sursa foto: www.ibtimes.com
Israelul loveşte Fâşia Gaza ca represalii la tirurile de rachete # Agerpres
Avioane israeliene au efectuat mai multe lovituri asupra Fâşiei Gaza duminică în zori, la câteva ore după ce au fost trase trei rachete din enclava palestiniană controlată de mişcarea islamistă Hamas, potrivit autorităţilor palestiniene, notează AFP.Bombardamentele israeliene au vizat două situri aparţinând brigăzilor Ezzedine al-Qassam, aripa militară a Hamas, în nordul Fâşiei Gaza, cu o altă serie de lovituri asupra unui alt sit al brigăzilor la vest de Gaza, au precizat responsabili ai Hamas.Aceştia nu au oferit informaţii despre eventuali răniţi.Sâmbătă seară târziu, activişti palestinieni din Fâşia Gaza au tras sâmbătă trei rachete spre sudul Israelului. Cele trei au fost interceptate de sistemul de apărare antirachetă israelian "Domul de Fier", a precizat armata israeliană, care iniţial informase că numai două proiectile au fost interceptate.Precedentul tir de rachetă din enclava palestiniană aflată sub controlul mişcării islamiste Hamas a avut loc la 29 noiembrie. Armata israeliană a vizat atunci o poziţie deţinută de Hamas în Fâşia Gaza, ca represalii la un tir cu rachetă asupra sudului Israelului.Echipe de salvare au tratat trei persoane la Sderot, rănite uşor căutând să găsească adăpost după ce sirena de alertă s-a făcut auzită sâmbătă în acest oraş din vecinătatea Fâşiei Gaza.La 12 noiembrie, armata israeliană a ucis într-o operaţiune ţintită un înalt comandant al Jihadului Islamic, o altă mişcare armată din enclava palestiniană sub blocada Israelului.Ca represalii, Jihadul Islamic a tras circa 450 de rachete în două zile spre Israel, dintre care un număr important au fost interceptate de sistemul de apărare antirachetă israelian, potrivit armatei care a replicat vizând ţinte ale Jihadului Islamic în enclavă.După două zile de confruntări, care s-au soldat cu 36 de morţi în Fâşia Gaza şi niciunul în Israel, Jihadul Islamic şi statul evreu au convenit asupra unui armistiţiu fragil care a intrat în vigoare la 14 noiembrie.Hamas şi Israel au dus trei războaie în enclavă, începând din 2008, potrivit AFP.AGERPRES/(AS - editor: Alic Mîrza, editor online: Alexandru Cojocaru) Citeşte şi: * Trei rachete trase din Fâşia Gaza spre Israel (armata)
Coreea de Nord, furioasă pe cele şase ţări europene care au criticat-o recent la ONU # Agerpres
Reprezentanţa Coreii de Nord la Naţiunile Unite consideră că nu mai este necesar să se negocieze cu Statele Unite în legătură cu dezarmarea nucleară, informează cotidianul La Libre Belgique, Phenianul criticând astfel vehement mai multe ţări europene.Într-o declaraţie dată publicităţii sâmbătă la New York, Coreea de Nord a afirmat că negocierile cu SUA nu mai sunt utile şi că "denuclearizarea" nu mai este la ordinea zilei.Potrivit Phenianului, Washingtonul a folosit aceste discuţii într-un scop de politică internă.Delegaţia nord-coreeană a criticat şase ţări din Uniunea Europeană - Belgia, Estonia, Franţa, Germania, Marea Britanie şi Polonia - care au condamnat miercuri, într-o declaraţie, "tirurile continui cu rachete balistice din Coreea de Nord", reafirmând necesitatea de a menţine sancţiunile împotriva acestei ţări.Phenianul "îşi continuă şi programul nuclear" şi "condamnăm aceste acţiuni provocatoare", au subliniat ţările europene în document, după o reuniune cu uşile închise privind Coreea de Nord a Consiliului de Securitate solicitată de acestea.Acţiunile "minează stabilitatea şi securitatea regionale, precum şi piaţa internaţională, şi au loc cu încălcarea clară a rezoluţiilor Consiliului de Securitate al ONU adoptate în unanimitate", se mai menţionează în declaraţie.În opinia regimului nord-coreean, este vorba despre o "gravă provocare".Negocierile privind denuclearizarea se află într-un punct mort după eşecul summitului de la Hanoi din februarie dintre Donald Trump şi Kim Jong Un. Washingtonul şi Phenianul nu au reuşit să ajungă la o înţelegere asupra sistării programelor nucleare ale Coreei de Nord în schimbul ridicării sancţiunilor economice la adresa acesteia. De atunci, Phenianul, care îi cere Washingtonului să-şi schimbe abordarea până la sfârşitul anului, a întreprins mai multe tiruri de rachete cu rază de acţiune scurtă.AGERPRES/(AS - editor: Alic Mîrza, editor online: Alexandru Cojocaru)
Tenis de masă: Alexandru Cazacu şi Andreea Fistyulof au câştigat Cupa României # Agerpres
Alexandru Cazacu (CS Mioveni) şi Andreea Fistyulof (CSM Arad) au câştigat Cupa României la tenis de masă, desfăşurată sâmbătă la Arad, potrivit site-ului Federaţiei Române de Tenis de Masă.În finala competiţiei masculine, Cazacu l-a învins pe Paul Mladin (CS Topstar TT Constanţa) cu 4-3. Pe locul al treilea s-au clasat Daniel Simulescu şi Cristian Bogdan, ambii de la CS U Craiova, învinşi în semifinale de Mladin (4-0), respectiv Cazacu (4-2).La feminin Andreea Fistyulof s-a impus în finală contra colegei sale de club Cristina Ana Barbu cu 4-2. Pe locul al treilea au încheiat Daniel Bârzoi (SCM Gloria Buzău) şi Mihaela Ilie (ACS Dumbrăviţa). Barbu a întrecut-o în penultimul act pe Bârzoi cu 4-2, iar Fistyulof a câştigat cu acelaşi scor în faţa Mihaelei Ilie.AGERPRES (AS-editor: Mihai Ţenea, editor online: Alexandru Cojocaru) Sursa foto: (c) Federația Română de Tenis de Masă/Facebook.com
SUA: Anchetatorii doresc să stabilească dacă atacatorul saudit a acţionat singur # Agerpres
Investigaţiile au continuat sâmbătă la o zi după atacul armat care a făcut trei morţi la baza aeronavală Pensacola din Florida, în special pentru a stabili dacă sauditul, aflat la pregătire militară în Statele Unite, a acţionat singur, notează AFP."Vom lămuri totul în legătură cu asta", a afirmat preşedintele american, Donald Trump, din grădinile Casei Albe. "Vom căuta să ştim ce s-a întâmplat, dacă este vorba despre o persoană sau mai multe", a adăugat el.Potrivit cotidianului New York Times, care a citat o sursă anonimă, şase cetăţeni saudiţi au fost interogaţi la locul atacului, dintre care doi îl filmaseră integral."Motivaţiile atacatorului rămân deocamdată necunoscute", a scris pe Twitter biroul din Jacksonville al poliţiei federale americane (FBI), care efectuează o anchetă împreună cu o unitate specializată în antiterorism.Un membru al aviaţiei militare saudite a deschis focul vineri cu un pistol într-o sală de curs de la baza Pensacola, făcând trei morţi şi şapte răniţi înainte de a fi împuşcat de poliţie.El publicase pe Twitter, înainte de atac, mesaje ostile faţă de Statele Unite, a raportat grupul de supraveghere online a mişcărilor jihadiste SITE."Sunt împotriva răului, iar America în întregime s-a transformat în naţiunea răului (...) Nu sunt împotriva voastră doar pentru că sunteţi americani, nu vă urăsc din cauza libertăţilor voastre, vă urăsc pentru că în fiecare zi sprijiniţi, finanţaţi şi comiteţi crime nu doar contra musulmanilor, dar şi a omenirii", a scris pe Twitter atacatorul, identificat de SITE ca fiind Mohammed al-Shamrani.Potrivit presei americane, anchetatorii caută să verifice dacă autorul atacul este într-adevăr cel care a scris mesajele, în care este amintit fostul lider al reţelei jihadiste Al-Qaida, sauditul Osama bin Laden.AGERPRES/(AS - editor: Alic Mîrza, editor online: Alexandru Cojocaru)
Hochei: Corona Braşov şi ACSH Gheorgheni, victorioase în Erste Liga # Agerpres
Corona Braşov şi ACSH Gheorgheni au obţinut victorii, sâmbătă, în meciurile jucate acasă în Erste Liga la hochei pe gheaţă.Corona Braşov a trecut de Hokiklub Budapesta cu scorul de 5-4 (1-2, 1-1, 2-1, 0-0, 1-0), după şuturile de departajare.Cody Fowlie, Roberto Gliga (două, între care şi golul victoriei), Daniel Trancă, Mircea Constantin au marcat pentru braşoveni, în timp ce pentru maghiari au punctat Michal Satek, Istvan Gabor Szucs (două) şi Joona Manninen.ACSH Gheorgheni s-a impus în faţa echipei Dunaujvarosi Acelbikak cu 5-2 (1-0, 1-0, 3-2), prin golurile semnate de Andreas Valdix, Pavel Vorobiev, Ryan Joseph Rupert (două), Hunor-Csaba Elekes Darabont, respectiv Oliver Pinczes şi Hugo Turcotte.În clasament, pe primul loc se află Sport Club Miercurea Ciuc, cu 72 puncte (28 jocuri), urmată de Corona Braşov, 53 p (27 j), FTC-Telekom, 41 p (23 j), Dunaujvarosi Acelbikak, 47 p (26 j), DEAC Debrecen, 46 p (25 j), ACSH Gheorgheni, 36 p (27 j), Fehervari Titanok, 26 p (25 j), UTE, 26 p (25 j), Hokiklub Budapesta, 19 p (25 j), Schiller-Vasas HC, 9 p (25 j).AGERPRES (AS-editor: Mihai Ţenea, editor online: Alexandru Cojocaru)
Fotbal: Naţionala de juniori Under-18 a României, învinsă in extremis de Portugalia # Agerpres
Selecţionata de fotbal Under-18 a României a fost învinsă in extremis de formaţia similară a Portugaliei, cu scorul de 3-2 (0-0), sâmbătă, la Vila Real de Santo Antonio (Portugalia), la Turneul celor Patru Naţiuni.Lusitanii au deschis scorul prin Tiago Tomas (50), potrivit site-ului FRF, dar tricolorii au revenit prin golurile înscrise de Florin Bălan (64) şi Ianis Stoica (71). Portugalia a marcat de două ori în minutele adiţionale, prin Tiago Tomas (90+5), din lovitură de la 11 metri, şi Duarte Carvalho (90+6).Selecţionerul Daniel Oprescu a aliniat echipa: Răzvan Sava - Darius Grosu, David Tălmaciu (Nicolae Sima, 84), Ionuţ Mitran (Alexandru Chilili, 72), Ştefan Stefanovici - Ovidiu Perianu (căpitan), Soma Casiadi Bako - Stoica Ianis, Mustafa Ahmed Bani (Constantin Grameni, 72), Florin Bălan (Ovidiu Raşoveanu, 84) - Ion Vasluian (Marian Danciu, 58).În celălalt meci al competiţie, Spania şi Turcia au terminat la egalitate, 1-1.Pe 9 decembrie vor avea loc meciurile Spania - România (Vila Real de Santo Antonio, 16:00) şi Portugalia - Turcia (Parchal, 18:00).AGERPRES (AS-editor: Mihai Ţenea, editor online: Alexandru Cojocaru) Sursa foto: www.frf.ro
Premiile EFA 2019/''The Favourite'', marele câştigător; ''Cadoul de Crăciun'', de Bogdan Mureşanu, cel mai bun scurtmetraj # Agerpres
Lungmetrajul ''The Favourite'' a fost marele învingător în cadrul celei de-a 32-a gale a premiilor Academiei de Film Europene (EFA), organizată sâmbătă seară la Berlin, fiind recompensat cu opt trofee, iar coproducţia româno-spaniolă ''Cadoul de Crăciun', în regia lui Bogdan Mureşanu, a fost desemnată cel mai bun scurtmetraj european.''The Favourite'' a câştigat, printre altele, premiul pentru cel mai bun regizor, acordat lui Yorgos Lanthimos, cea mai bună actriţă - Olivia Coleman -, trofeul pentru cel mai bun film european, cea mai bună comedie, precum şi recompense pentru realizări tehnice precum imagine, editare, costume, coafură şi machiaj, scrie hollywoodreporter.com.Pelicula lui Lanthimos mai are în palmares 10 nominalizări la premiile Oscar şi un Oscar pentru cea mai bună actriţă, Olivia Coleman.Drama autobiografică a lui Pedro Almodovar ''Pain and Glory'' a fost recompensată cu premiul pentru cel mai bun actor, acordat lui Antonio Banderas, care interpretează o versiunea ficţionalizată a regizorului spaniol. Pelicula a fost de asemenea premiată în categoria scenografie, Antxon Gomez fiind recompensat pentru recrearea pe ecran a 60 de ani din istoria Spaniei, văzuţi din perspectiva vieţii şi carierei flamboaiante a lui Almodovar.Decizia Academiei de Film Europene de a nominaliza drama istorică a lui Roman Polanski ''An Officer and A Spy'' la patru dintre categoriile principale printre cel mai bun film european, cel mai bun scenariu şi cel mai bun actor - Jean Dujardin - a stârnit un val de critici din partea celor care îl văd pe Polanski în primul rând ca acuzat de agresiune sexuală şi viol sustrăgându-se justiţiei americane. Luna trecută, actriţa franceză Valentine Monnier a lansat noi acuzaţii la adresa regizorului, susţinând că acesta ar fi violat-o în 1975. Polanski a negat aceste noi învinuiri.Pelicula lui Polanski nu a fost recompensată în niciuna dintre categorii.Pe scena ceremoniei a urcat şi cineastul ucrainean Oleg Senţov, care a fost repus în libertate în luna septembrie după ce şi-a petrecut ultimii cinci ani în închisoare şi pentru eliberarea căruia Academia de Film Europeană a militat intens.Cineastul german Werner Herzog (77 de ani), cunoscut pentru pelicule de ficţiune precum ''Fitzcarraldo'' şi ''Aguirre, Wrath of God'', dar şi documentare inovatoare - ''Grizzly Man'' şi ''Cave of Forgotten Dreams'' - a fost recompensat cu premiul pentru întreaga carieră (Lifetime Achievement Award).În discursul său, Herzog a elogiat solidaritatea dintre industriile naţionale de film europene, menţionând realizările cinematografice ale Danemarcei şi României, şi le-a amintit europenilor că, în ciuda problemelor politice, economice şi sociale, Uniunea Europeană rămâne "cel mai amplu proiect de pace din istoria omenirii"."Solidaritatea şi eforturile de cooperare între ţările europene au făcut posibil ca ţări prea mici pentru a susţine o industrie mare de film să realizeze acum filme minunate, precum Danemarca şi România. Deodată, din aceste ţări au apărut filme fenomenale întrucât solidaritatea europeană a făcut posibil acest lucru'', a spus Herzog.Premiul pentru excelenţă europeană în cinematografia mondială (European Achievement in World Cinema) a fost acordat actriţei franceze Juliette Binoche, distincţia fiind înmânată de regizoarea Claire Denis."Aş vrea să dau un sfat tinerelor actriţe: Alegeţi-vă filmele, fiţi responsabile pentru ceea ce alegeţi, pentru că astfel putem contribui la schimbare", a spus Binoche.Pentru prima dată în istoria premiilor, Academia de Film Europeană a decernat un trofeu pentru cel mai bun serial european al anului, acordat thriller-ului german ''Babylon Berlin'', în regia lui Tom Tykwer, Henk Handloegten şi Achim von Borries.România a fost prezentă în competiţie cu două pelicule, coproducţia română-spaniolă "Cadoul de Crăciun", scrisă şi regizată de Bogdan Mureşanu, care a fost desemnată cel mai bun scurtmetraj european, şi lungmetrajul de animaţie "Călătoria fantastică a Maronei", coproducţie Franţa-România-Belgia, scrisă şi regizată de Anca Damian.Lista celor mai importante trofee atribuite în cadrul celei de-a 32-a ediţii a galei Academiei de Film Europene:Cel mai bun film - "The Favourite" (Marea Britanie, Irlanda), regia Yorgos LanthimosCea mai bună comedie - "The Favourite" (Marea Britanie, Irlanda), regia Yorgos LanthimosEuropean Discovery/Premiul FIPRESCI - "Les Miserables" (Franţa), regia Ladj LyCel mai bun documentar -''For Sama'' (Marea Britanie, SUA), regia Waad al-Kateab & Edward WattsCel mai bun lungmetraj animat - "Bunuel in the Labyrinth of the Turtles" (Spania, Olanda), regia Salvador SimoCel mai bun scurtmetraj - "Cadoul de Crăciun" (România-Spania), regia Bogdan MureşanuCel mai bun regizor - Yorgos Lanthimos (''The Favorite'')Cea mai bună actriţă - Olivia Colman (''The Favorite'')Cel mai bun actor - Antonio Banderas (''Pain and Glory'')Cel mai bun scenarist - Celine Sciamma (''Portrait of a Lady on Fire'')Cel mai bun director de imagine - Robbie Ryan ("The Favourite")Cel mai bun editor de film - Yorgos Mavropsaridis ("The Favourite")Cel mai bun scenograf - Antxon Gomez ("Pain and Glory")Cel mai bun designer de costume - Sandy Powell ("The Favourite")Cel mai bun expert în coafură şi machiaj - Nadia Stacey ("The Favourite")Cel mai bună coloană sonoră - John Gurtler ("System Crasher")Cel mai bun designer de sunet - Eduardo Esquide, Nacho Royo-Villanova & Laurent Chassaigne ("A Twelve-Year Night")Cel mai bun supervizor de efecte speciale - Martin Ziebell, Sebastian Kaltmeyer, Neha Hirve, Jesper Brodersen & Torgeir Busch ("About Endlessness")Premiul pentru întreaga carieră (Lifetime Achievement Award) - Werner Herzog Premiul pentru excelenţă europeană în cinematografia mondială (European Achievement in World Cinema) - Juliette Binoche Cel mai bun serial european - "Babylon Berlin"Premiul pentru coproducţie Eurimages - Ankica Juric TilicPremiul publicului - "Cold War", Pawel Pawlikowski.AGERPRES/(AS-autor: Simona Tatu, editor online: Alexandru Cojocaru) Sursa foto: (c) European Film Awards 2019/Facebook.com Citiţi şi: * Premiile EFA 2019 - Pelicula "Cadoul de Crăciun", de Bogdan Mureşanu, desemnată cel mai bun scurtmetraj * Premiile EFA 2019 - Antonio Banderas, desemnat cel mai bun actor european * Premiile EFA 2019 - Cineastul Yorgos Lanthimos a câştigat premiul pentru cel mai bun regizor * Premiile EFA 2019 - Pelicula ''The Favorite'', de Yorgos Lanthimos, desemnată cea mai bună comedie * Premiile EFA 2019 - Lungmetrajul ''The Favorite'', desemnat cel mai bun film european
Baschet feminin: Campioana Sepsi SIC Sf Gheorghe continuă parcursul perfect # Agerpres
ACS Sepsi SIC Sf Gheorghe a învins-o pe CS Rapid Bucureşti cu scorul de 112-58, sâmbătă, în deplasare, în Liga Naţională de baschet feminin.Campioana a reuşit a noua victorie consecutivă în campionat.Jelena Vucetic, cu 16 puncte, 4 recuperări, 6 pase decisive, şi Natalie Marie Butler, 14 p, 16 rec, au fost cele mai bune de la Sepsi SIC. ''Veterana'' Florina Gabriela Stanici (Diaconu), cu 18 p, 3 rec, 4 pd, s-a remarcat de la Rapid.CS Municipal Târgovişte a fost învinsă acasă de CSTBv Olimpia CSU Braşov, cu 75-72, după ce gazdele au condus cu 70-64. Nicoleta Alexandra Ghiţă, 22 p, 7 rec, şi Gabriela Irimia, 12 p, 16 rec, 3 pd, s-au remarcat de la CSM, iar Nikolina Zubac, cu 32 p, 7 rec, a fost MVP-ul Olimpiei.Vicecampioana CS Municipal Satu Mare s-a impus cu 87-32 în faţa formaţiei CSU Rookies Oradea, care a pierdut toate cele opt meciuri de campionat. Alina Podar, cu 20 p, 4 rec, a fost cea mai bună de la sătmărence.Phoenix Ştiinţa Constanţa a fost învinsă acasă de CS Municipal Alexandria, cu 53-52, printr-un coş de două puncte reuşit de Cătălina Crăciunescu în ultima secundă.În Grupa Est, pe primul loc se află ACS Sepsi SIC Sf Gheorghe, cu 18 puncte (9 jocuri), urmată de CS Municipal Târgovişte, 16 p (9 j), CSTBv Olimpia CSU Braşov, 14 p (9 j), etc..În Grupa Vest, CS Municipal Satu Mare este pe primul loc, cu 13 p (7 j), urmată de ACS KSE Tg. Secuiesc, 13 p (8 j), CS Universitatea Cluj, 12 p (7 j), FCC Baschet Arad, 12 p (7 j), etc.AGERPRES (AS-editor: Mihai Ţenea, editor online: Alexandru Cojocaru)
Volei masculin: Arcada Galaţi a câştigat derby-ul cu ACS VM Zalău, în Divizia A1 # Agerpres
Campioana CS Arcada Galaţi a învins vicecampioana ACS Volei Municipal Zalău cu scorul de 3-1 (25-21, 25-22, 19-25, 25-18), sâmbătă, pe teren propriu, în etapa a 8-a a Diviziei A1 la volei masculin.Niels Klapwijk a reuşit 17 puncte pentru Arcada, iar Julian Bissette a adăugat 14. Gabriel Cherbeleaţă a marcat 18 puncte pentru formaţia vizitatoare, Rogerio Lintz Leite Medeiros Nogueira a reuşit 14, iar Leo Dal Bosco 13.CS Unirea Dej a produs surpriza etapei, prin victoria reuşită pe terenul formaţiei SCM ''U'' Craiova, cu scorul de 3-1 (25-23, 25-23, 23-25, 25-20). Alexandru Raţă (20 puncte), Vlad Curuia-Pop (17) şi Paul Magdaş (16) au fost cei mai buni de le dejeni, iar Laurenţiu Lică a realizat 24 de puncte pentru echipa din Bănie.CS Dinamo Bucureşti, condusă de Raul Munoz (15 puncte) şi Bozidar Cuk (14), s-a impus cu 3-0 (26-24, 25-11, 25-14) în deplasare, în faţa echipei CSM Câmpia Turzii.CS "U" Cluj a dispus de CSU UV Timişoara cu 3-0 (28-26, 25-18, 25-20), chiar pe Bega, Vlad Negrean (15 puncte) şi Marius Şoloc (14) fiind cei mai buni de la ardeleni.CS Arcada Galaţi ocupă primul loc în clasament, cu 24 puncte (9 jocuri), urmată de CS Dinamo Bucureşti, 20 p (8 j), ACS Volei Municipal Zalău, 18 p (8 j), SCM ''U'' Craiova, 17 p (8 j), etc.AGERPRES (AS-editor: Mihai Ţenea, editor online: Alexandru Cojocaru) Sursa foto: (c) Mairie Ville de Païta Officiel‎/Facebook.com
Premiile EFA 2019 - Pelicula ''The Favorite'', de Yorgos Lanthimos, desemnată cea mai bună comedie # Agerpres
Pelicula ''The Favorite'', în regia lui Yorgos Lanthimos, a fost desemnată cea mai bună comedie europeană în cadrul celei de-a 32-a gale a premiilor Academiei de Film Europene (EFA), organizată sâmbătă seară în Berlin, potrivit site-ului oficial al evenimentului.În aceeaşi categorie au mai fost nominalizate producţiile ''Ditte&Louise'' (Danemarca), regia Niclas Bendixen, şi ''Tel Aviv on Fire'' (Luxemburg, Franţa, Israel, Belgia), regia Sameh Zoabi.Comedia istorică "The Favourite" prezintă manevrele de culise întreprinse de două verişoare care concurează pentru favorurile reginei Anne a Marii Britanii la începutul secolului al XVIII-lea. Din distribuţia filmului fac parte actriţele Olivia Colman, Emma Stone şi Rachel Weisz.În 2018, cea mai bună comedie a fost desemnată "The Death of Stalin", regizată de Armando Iannucci.Fondată în 1988, Academia Europeană de Film reuneşte peste 3.600 de profesionişti din industria cinematografică şi are drept scop promovarea filmului european.AGERPRES/(AS-autor: Simona Tatu, editor online: Alexandru Cojocaru) Sursa foto: (c) European Film Awards/Twitter.com Citiţi şi: * Premiile EFA 2019 - Pelicula "Cadoul de Crăciun", de Bogdan Mureşanu, desemnată cel mai bun scurtmetraj * Premiile EFA 2019 - Antonio Banderas, desemnat cel mai bun actor european * Premiile EFA 2019 - Cineastul Yorgos Lanthimos a câştigat premiul pentru cel mai bun regizor * Premiile EFA 2019 - Lungmetrajul ''The Favorite'', desemnat cel mai bun film european
Premiile EFA 2019 - Lungmetrajul ''The Favorite'', desemnat cel mai bun film european # Agerpres
Lungmetrajul ''The Favorite'', în regia lui Yorgos Lanthimos, a fost desemnat cel mai bun film european în cadrul celei de-a 32-a gale a premiilor Academiei de Film Europene (EFA), organizată sâmbătă seară în Berlin, potrivit site-ului oficial al evenimentului.În aceeaşi categorie au mai fost nominalizate producţiile ''An Officer and a Spy'' (Franţa, Italia), regia Roman Polanski, ''Les Miserables'' (Franţa), regia Ladj Ly, ''Pain and Glory'' (Spania), regia Pedro Almodovar, ''System Crasher'' (Germania), regia Nora Fingscheidt, şi ''The Traitor'' (Italia, Germania, Franţa, Brazilia), regia Marco Bellocchio.În 2018, cel mai bun film european a fost desemnat lungmetrajul "Cold War", regizat de Pawel Pawlikowski.Fondată în 1988, Academia Europeană de Film reuneşte peste 3.600 de profesionişti din industria cinematografică şi are drept scop promovarea filmului european.AGERPRES/(AS-autor: Simona Tatu, editor online: Alexandru Cojocaru) Sursa foto: (c) European Film Awards/Twitter.com Citiţi şi: * Premiile EFA 2019 - Pelicula "Cadoul de Crăciun", de Bogdan Mureşanu, desemnată cel mai bun scurtmetraj * Premiile EFA 2019 - Antonio Banderas, desemnat cel mai bun actor european * Premiile EFA 2019 - Cineastul Yorgos Lanthimos a câştigat premiul pentru cel mai bun regizor * Premiile EFA 2019 - Pelicula ''The Favorite'', de Yorgos Lanthimos, desemnată cea mai bună comedie
Trei rachete trase din Fâşia Gaza spre Israel (armata) # Agerpres
Activişti palestinieni din Fâşia Gaza au tras sâmbătă trei rachete spre sudul Israelului, dintre care două au fost interceptate de sistemul de apărare antirachetă israelian "Domul de Fier", a informat armata israeliană, notează AFP.Precedentul tir de rachetă din enclava palestiniană aflată sub controlul mişcării islamiste Hamas a avut loc la 29 noiembrie. Armata israeliană a vizat atunci o poziţie deţinută de Hamas în Fâşia Gaza, ca represalii la un tir cu rachetă asupra sudului Israelului.Sâmbătă seară "trei proiectile au fost trase din Fâşia Gaza spre teritoriul israelian. Două au fost interceptate de scutul Domul de Fier", a anunţat armata într-un comunicat, fără să ofere alte detalii.Echipe de prim-ajutor au tratat trei persoane la Sderot, rănite uşor căutând să găsească adăpost după ce sirena de alertă s-a făcut auzită în acest oraş din vecinătatea Fâşiei Gaza, potrivit unui purtător de cuvânt al Magen David Adom, serviciile de salvare israeliene.La 12 noiembrie, armata israeliană a ucis într-o operaţiune ţintită un înalt comandant al Jihadului Islamic, o altă mişcare armată din enclava palestiniană sub blocada Israelului.Ca represalii, Jihadul Islamic a tras circa 450 de rachete în două zile spre Israel, dintre care un număr important au fost interceptate de sistemul de apărare antirachetă israelian, potrivit armatei care a replicat vizând ţinte ale Jihadului Islamic în enclavă.După două zile de confruntări, care s-au soldat cu 36 de morţi în Fâşia Gaza şi niciunul în Israel, Jihadul Islamic şi statul evreu au convenit asupra unui armistiţiu fragil care a intrat în vigoare la 14 noiembrie.Hamas şi Israel au dus trei războaie în enclavă, începând din 2008, potrivit AFP.AGERPRES/(AS - editor: Alic Mîrza, editor online: Alexandru Cojocaru)
Fotbal - Liga I: FC Hermannstadt - Dinamo 4-2 # Agerpres
FC Hermannstadt a învins-o pe Dinamo Bucureşti cu scorul de 4-2 (1-0), sâmbătă seara, la Sibiu, într-un meci din etapa a 20-a a Ligii I de fotbal.Sibienii au deschis scorul prin portughezul Yazalde (15), dar Dinamo a restabilit egalitatea după pauză, prin Deian Sorescu (50). Oaspeţii au ratat prin Nistor şi Ciobotariu, după care Hermannstadt a înscris de două ori, în urma unor faze fixe, prin Răzvan Dâlbea (69) şi Ousmane Viera (77). Yazalde a reuşit dubla (86), dar ultimul gol al meciului a fost înscris de Slavko Perovic (90+1), sârbul marcând pentru al patrulea meci la rând.FC Hermannstadt a avut şi o bară, prin Dâlbea (71).FC Hermannstadt a obţinut prima sa victorie după 11 etape, în care a înregistrat şapte egaluri şi patru eşecuri. Antrenorul Eugen Neagoe, care a început acest campionat pe banca echipei Dinamo, a reuşit prima sa victorie în campionat cu FC Hermannstadt.Dinamo venea după patru etape fără eşec, două egaluri şi două victorii.În tur, Dinamo s-a impus cu scorul de 3-0.AFC Hermannstadt - FC Dinamo Bucureşti 4-2 (1-0), Stadion Municipal - SibiuAu marcat: Yazalde (15, 86), Răzvan Dâlbea (69), Ousmane Viera (77), respectiv Deian Sorescu (50), Slavko Perovic (90+1).Arbitru: Marius Avram (Bucureşti); arbitri asistenţi: Daniel Mitruţi (Craiova), Stelian Slabu (Braşov); arbitru de rezervă: Szabolcs Kovacs (Carei)Observatori: Cristian Nica (Ploieşti) - CCA, Paul Mincu (Bucureşti) - LPFAGERPRES (AS-editor: Mihai Ţenea, editor online: Alexandru Cojocaru) Sursa foto: (c) Liga 1 România/Twitter.com
Handbal masculin: HC Buzău, prima echipă calificată în sferturile Cupei României # Agerpres
CS HC Buzău 2012 s-a calificat în sferturile de finală ale Cupei României la handbal masculin, după ce a învins în deplasare formaţia CSM Sighişoara (Divizia A), cu 39-24 (19-13), sâmbătă, în primul meci din optimi, potrivit site-ului FRH.Mironescu şi Dumitrana au fost cei mai buni marcatori ai buzoienilor.Duminică vor avea loc partidele CS Dinamo Bucureşti - AHC Dunărea Călăraşi (Sala Dinamo - Bucureşti, 11:00), CSM Alexandria - CSU Constantin Brâncuşi Tg. Jiu (Sala Sporturilor - Alexandria, 11:00), CSU Piteşti - SCM Politehnica Timişoara (Sala Sporturilor Trivale - Piteşti, 12:00), CSM Focşani 2007 - AHC Potaissa Turda (Sala Sporturilor - Focşani, 15:30), CSM Făgăraş - AHC Dobrogea Sud (Sala Radu Negru - Făgăraş, 17:00).Ultimele două meciuri din optimi vor avea loc luni, CS Universitatea Cluj - CS Magnum Botoşani (Sala Horia Demian - Cluj-Napoca, 13:00) şi CS Minaur Baia Mare - CSM Bacău (Sala Lascăr Pană - Baia Mare, 18:00).AGERPRES (AS-editor: Mihai Ţenea, editor online: Alexandru Cojocaru)
Baschet masculin: Dinamo, învinsă acasă de campioana CSM CSU Oradea # Agerpres
Dinamo Ştiinţa Bucureşti a fost învinsă de campioana CSM CSU Oradea, cu scorul de 78-62, sâmbătă, pe teren propriu, într-un meci din Liga Naţională de baschet masculin.Giordan Watson, 18 puncte, 3 pase decisive, a fost cel mai bun de la orădeni, susţinut de Kristopher Richard a reuşit 15 p, 5 pd, şi Aaron Broussard, 12 p, 8 recuperări, 3 pd.În altă partidă, CSM VSKC Miercurea Ciuc a dispus de ABC Athletic Constanţa cu 65-58, la Sfântu Gheorghe, obţinând a doua sa victorie în acest campionat.Meshack Wandja Lufile, cu 19 p, 6 rec, 4 pd, a fost MVP-ul harghitenilor.În Grupa valorică A, pe primul loc se află U-Banca Transilvania Cluj-Napoca, cu 18 puncte (9 jocuri), urmată de CSM CSU Oradea, 16 p (9 j), BC CSU Sibiu, 13 p (8 j), Dinamo Ştiinţa Bucureşti, 12 p (9 j), etc.În Grupa B, pe primul loc se află CSO Voluntari, cu 16 p (8 j). ABC Athletic Constanţa se află pe 5, cu 12 puncte (9 j), iar CSM VSKC Miercurea Ciuc e penultima (7), cu 11 puncte (9 j).AGERPRES (AS-editor: Mihai Ţenea, editor online: Alexandru Cojocaru) Sursa foto: www.csmoradea.ro
Fotbal: Manchester United, învingătoare în derby-ul cu Manchester City # Agerpres
Manchester United a obţinut o victorie surprinzătoare în derby-ul cu Manchester City, cu 2-1, pe terenul marii rivale, sâmbătă, în etapa a 16-a a campionatului de fotbal al Angliei.United, cu o primă repriză de excepţie, a punctat prin Rashford, în minutul 23, din penalty, şi Martial, în minutul 29. Echipa antrenată de Ole Gunnar Solskjaer s-a impus meritat, chiar dacă a fost în mare dificultate după ce Otamendi a redus din handicap în minutul 85."Diavolii roşii" au făcut cele mai bune meciuri ale lor din actualul sezon în această săptămână, în care au învins-o şi pe Tottenham Hotspur (2-1).Manchester City, campioana din 2018 şi 2019, este acum la 14 puncte în spatele lui Liverpool, care sâmbătă s-a impus cu 3-0 pe terenul lui Bournemouth.Tot sâmbătă, Tottenham, revigorată după numirea lui Jose Mourinho, a zdrobit-o cu 5-0 acasă pe Burnley.Chelsea, care trece printr-o perioadă mai slabă, a cedat cu 3-1 pe terenul lui Everton, pregătită de câteva zile de antrenorul interimar Duncan Ferguson.Rezultate:Manchester City - Manchester United 1-2Au marcat: Otamendi (85), respectiv Rashford (23 - penalty), Martial (29)Everton - Chelsea 3-1Au marcat: Richarlison (5), Calvert-Lewin (49, 84), respectiv Kovacic (52)Bournemouth - Liverpool 0-3Au marcat: Alex Oxlade-Chamberlain (35), Keita (44), Salah (54)Tottenham Hotspur - Burnley 5-0Au marcat: Kane (5, 54), Moura (9), Son Heung-min (32), Sissoko (74)Watford - Crystal Palace 0-0Celelalte meciuri ale etapei au loc duminică.Lider este Liverpool, cu un avans impresionat. Echipa lui Jurgen Klopp are 46 de puncte şi este urmată de Leicester City, 35 puncte (15 jocuri), Manchester City, 32 p, Chelsea, 29 p, Manchester United, 24 p, Tottenham, 23 p, Wolverhampton, 23 p (15 j) etc.AGERPRES (AS/editor: Mircea Lazaroniu, editor online: Alexandru Cojocaru)
Fotbal: Napoli, ţinută în şah de Udinese, continuă seria meciurilor fără victorie # Agerpres
Napoli a fost ţinută în şah în deplasare de Udinese, 1-1, sâmbătă, în etapa a 15-a a campionatului de fotbal al Italiei, şi a ajuns la nouă partide consecutive fără victorie în toate competiţiile.Pe Dacia Arena, Udinese a înscris prin Lasagna, în minutul 32, iar Napoli, prin Zielinski, în min. 69. Napoli este pe locul 7, cu 21 de puncte, la opt puncte de locul 4, ultimul care duce în Liga Campionilor.Rezultate:sâmbătăUdinese - Napoli 1-1Au marcat: Lasagna (32), respectiv Zielinski (69)Cartonaş roşu: Maksimovic (80)Atalanta - Hellas Verona 3-2Au marcat: Malinovski (44), Muriel (64 - penalty), Djimsiti (90), respectiv Di Carmine (23, 57)Cartonaş roşu: Dawidowicz (Verona, 85)vineriInter Milano - AS Roma 0-0Inter este lider, cu 38 de puncte, dar poate fi depăşită de Juventus, ce are două puncte mai puţin înaintea meciului de sâmbătă cu Lazio, de la Roma. Lazio este pe ultima treaptă a podiumului, cu 30 de puncte, iar AS Roma, cu un punct mai puţin, ocupă locul 4.AGERPRES (AS/editor: Mircea Lazaroniu, editor online: Alexandru Cojocaru)
Premiile EFA 2019 - Olivia Colman, desemnată cea mai bună actriţă europeană # Agerpres
Actriţa britanică Olivia Colman, protagonista peliculei ''The Favorite'', în regia lui Yorgos Lanthimos, a fost desemnată cea mai bună actriţă în cadrul celei de-a 32-a gale a premiilor Academiei de Film Europene (EFA), organizată sâmbătă seară în Berlin, potrivit site-ului oficial al evenimentului.În aceeaşi categorie au mai fost nominalizate actriţele: Trine Dyrholm (''Queen of Hearts''), Noemie Merlant & Adele Haenel (''Portrait of a Lady on Fire''), Viktoria Miroshnichenko (''Beanpole'') şi Helena Zengel (''System Crasher').Comedia istorică "The Favourite" prezintă manevrele de culise întreprinse de două verişoare care concurează pentru favorurile reginei Anne a Marii Britanii la începutul secolului al XVIII-lea. Din distribuţia filmului mai fac parte actriţele Emma Stone şi Rachel Weisz.În 2018, Joanna Kulig, protagonista filmului "Cold War", regizat de Pawel Pawlikowski, a câştigat premiul pentru cea mai bună actriţă europeană.Fondată în 1988, Academia Europeană de Film reuneşte peste 3.600 de profesionişti din industria cinematografică şi are drept scop promovarea filmului european. Galele EFA sunt organizate la fiecare doi ani în capitala Germaniei, iar în restul anilor în diverse oraşe europene.AGERPRES/(AS-autor: Simona Tatu, editor online: Alexandru Cojocaru) Sursa foto: (c) European Film Awards/Twitter.com Citiţi şi: * Premiile EFA 2019 - Cineastul Yorgos Lanthimos a câştigat premiul pentru cel mai bun regizor * Premiile EFA 2019 - Antonio Banderas, desemnat cel mai bun actor european * Premiile EFA 2019 - Pelicula "Cadoul de Crăciun", de Bogdan Mureşanu, desemnată cel mai bun scurtmetraj
Serviciul de informaţii al armatei ruse, în spatele piratării campaniei lui Macron în 2017 (Le Monde) # Agerpres
Hackeri având legături cu serviciul de informaţii al armatei ruse (GRU) au fost implicaţi în piratarea unor e-mailuri ale echipei de campanie a lui Emmanuel Macron în timpul prezidenţialelor din Franţa din 2017, afirmă sâmbătă cotidianul Le Monde, potrivit France Presse.Le Monde scrie că două unităţi înalt specializate cu legături cu GRU 'au luat succesiv la ţintă conturile de e-mail ale unor apropiaţi ai viitorului preşedinte' francez.Publicaţia îşi sprijină afirmaţiile pe munca a doi cercetători specializaţi ai Google, precum şi pe o anchetă a companiei FireEye, specializată în identificarea celor mai sofisticaţi hackeri, mai ales din aparatul de stat al Rusiei.Dezvăluirile intervin cu două zile înaintea vizitei la Paris a preşedintelui rus Vladimir Putin, pentru un summit privind conflictul din Ucraina.Potrivit Le Monde, un prim grup de hackeri, cu numele de cod APT28, a început în martie 2017 o operaţiune de 'phishing', constând în trimiterea de e-mailuri în scopul furtului de identitate.O lună mai târziu, o altă entitate - Sandworm, potrivit cercetătorilor de la Google - a preluat ştafeta cu acelaşi mod de operare.Pe 5 mai, cu două zile înaintea turului secund al alegerilor, mii de documente din campania lui Macron au început să fie difuzate pe internet.Candidatul centrist, ales pe 7 mai 207 în detrimentul rivalei sale de extremă dreapta Marine Le Pen, a denunţat atunci o 'operaţiune de destabilizare' vizând 'să semene îndoiala şi dezinformarea'.În aprilie 2017, un raport al companiei japoneze de securitate cibernetică Trend Micro atribuise deja grupului APT28 o tentativă de phishing de amploare împotriva campaniei lui Macron.Dar, potrivit Le Monde, nici această informaţie nu fusese confirmată, nici faptul că ea a dat rezultate.Rusia a negat orice implicare în campania prezidenţială din Franţa, la fel ca şi în altele.GRU este suspectat de numeroase ingerinţe electorale, mai ales în SUA, unde este acuzat că s-a aflat la originea piratării computerelor Partidului Democrat, preludiul scandalului implicării ruse în alegerile prezidenţiale americane din 2016.AGERPRES/(AS - autor: Irina Cristea, editor online: Alexandru Cojocaru)
Haltere: Opt medalii de aur pentru România, în prima zi a Europenelor U-15 şi U-17 din Israel # Agerpres
Sportivii români au cucerit zece medalii, opt de aur şi două de bronz, sâmbătă, în prima zi a Campionatelor Europene de haltere Under-15 şi Under-17 de la Eilat (Israel).Ioana Mădălina Miron a câştigat trei medalii de aur la cat. 40 kg, secţiunea Under-15, cu 52 kg la smuls, 67 kg la aruncat şi 119 kg la total.Ramona Anuşca a cucerit şi ea trei medalii de aur, la cat. 45 kg, U15, cu 62 kg la smuls, 78 kg la stilul aruncat şi 140 kg la total.La 49 kg, Alondra Iacob s-a clasat pe 5 la stilul smuls, cu 60 kg, a cucerit aurul la aruncat, cu 89 kg, iar la total a terminat pe poziţia a treia, cu 149 kg.La cat. 49 kg, la masculin, românul Ercan Sali a ratat toate cele trei tentative la smuls la 74 kg, iar la aruncat a ocupat locul 7, cu 93 kg. La aceeaşi categorie (U15), Dan Isofache a ocupat locul 5 la smuls, cu 73 kg, a încheiat pe 8 la aruncat, cu 90 kg, iar la total a fost al şaptelea, cu 163 kg.La secţiunea Under-17, Leonard Sandu a fost al şaselea la smuls la cat. 49 kg, cu 76 kg, la aruncat a câştigat aurul, cu 109 kg, iar la total a obţinut medalia de bronz, cu 185 kg.Iniţial, competiţia trebuia să aibă loc în România în luna septembrie, la Constanţa, dar ţara noastră a renunţat şi a găzduit Europenele de juniori şi tineret U23, în octombrie, la Bucureşti.România participă cu 28 de sportivi la Europenele de la Eilat.AGERPRES (AS-editor: Mihai Ţenea, editor online: Alexandru Cojocaru) Sursa foto: (c) Federatia Romana de Haltere/Facebook.com